*****

ΚΑΝΟΝΙΣΜΟΣ (ΕΟΚ) αριθ. 1756/82 ΤΗΣ ΕΠΙΤΡΟΠΗΣ

της 2ας Ιουλίου 1982

περί καθορισμού των τιμών αγοράς στην παρέμβαση στον τομέα του βοείου κρέατος που ισχύουν από τις 16 Αυγούστου 1982, περί τροποποιήσεως του κανονισμού (ΕΟΚ) αριθ. 2226/78 και περί καταργήσεως του κανονισμού (ΕΟΚ) αριθ. 1241/82

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 6 παράγραφος 5 υπό γ,

Εκτιμώντας:

ότι, σύμφωνα με τις διατάξεις του κανονισμού (ΕΟΚ) αριθ. 1302/73 του Συμβουλίου (2), όπως τροποποιήθηκε από τον κανονισμό (ΕΟΚ) αριθ. 427/77 (3), οι ποσότητες και οι τρόποι παρουσιάσεως των προϊόντων που αποτελούν αντικείμενο αγορών πρέπει να προσδιορίζονται λαμβάνοντας υπόψη, αφενός, την ανάγκη εξασφαλίσεως αποτελεσματικής στηρίξεως της αγοράς και την ισορροπία μεταξύ της εν λόγω αγοράς και της αγοράς της ανταγωνίσιμης ζωικής παραγωγής καί, αφετέρου, τις οικονομικές ευθύνες που βαρύνουν σχετικά την Κοινότητα· ότι, συνεπώς, ενδείκνυται να περιορισθούν οι αγορές σε ορισμένους τρόπους παρουσιάσεως κρέατος·

ότι τα κατώτατα και ανώτατα όρια των τιμών αγοράς πρέπει να καθορίζονται κατά τρόπο που να επιτρέπεται στους οργανισμούς παρεμβάσεως να λαμβάνουν υπόψη τις διαφορές της αξίας του κρέατος ανάλογα με την ηλικία, το βάρος, τη διάπλαση και την κατάσταση παχύνσεως των ζώων·

ότι πρέπει να καθορισθούν τα ανώτατα όρια των τιμών αγοράς σε επίπεδο που να αντιστοιχεί στην τιμή παρεμβάσεως που καθορίζεται από τον κανονισμό (ΕΟΚ) αριθ. 1197/82 του Συμβουλίου (4) για την περίοδο εμπορίας 1982/83 χρησιμοποιώντας τους συντελεστές που καθορίζονται από τον κανονισμό (ΕΟΚ) αριθ. 2226/78 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 1240/82 (6)·

ότι είναι αναγκαίο να τροποποιηθούν ορισμένοι από τους συντελεστές αυτούς ώστε, λαμβανομένης υπόψη της ειδικής καταστάσεως της αγοράς του βοείου κρέατος κατά την έναρξη εκκενώσεως των λειμώνων να περιληφθούν προσωρινά οι «OCHSEN A» στον κατάλογο των προϊόντων που μπορούν να αποτελέσουν αντικείμενο αγοράς στην παρέμβαση στην Ομοσπονδιακή Δημοκρατία της Γερμανίας για να αντιμετωπισθούν οι μεγάλες εποχιακές εισφορές αυτής της κατηγορίας των ζώων·

ότι, εντούτοις, η κατάσταση της αγοράς στην Ιταλία χαρακτηρίζεται επί του παρόντος από ιδιαίτερα δυσμενή εποχιακή εξέλιξη των τιμών· ότι για να αντιμετωπισθούν οι δυσχέρειες αυτές πρέπει να επιτραπεί σ' αυτό το Κράτος μέλος να προλάβει την έναρξη των αγορών με νέους τρόπους παρουσιάσεως·

ότι πρέπει να καταργηθεί ο κανονισμός (ΕΟΚ) αριθ. 1241/82 περί καθορισμού των τιμών αγοράς στην παρέμβαση των εμπροσθίων τεταρτημορίων στον τομέα του βοείου κρέατος που ισχύουν από τις 20 Μαΐου 1982 (7)·

ότι η Επιτροπή Διαχειρίσεως Βοείου Κρέατος δεν διατύπωσε γνώμη εντός της προθεσμίας που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Ι του κανονισμού (ΕΟΚ) αριθ. 2226/78 αντικαθίσταται από το παράρτημα Ι του παρόντος κανονισμού.

Άρθρο 2

Από τις 16 Αυγούστου 1982, οι οργανισμοί παρεμβάσεως αγοράζουν το προσφερόμενο βόειο κρέας, υπό τους όρους οι οποίοι προσδιορίζονται στον κανονισμό (ΕΟΚ) αριθ. 2226/78, σε τιμές που τοποθετούνται στο εσωτερικό των ορίων τα οποία καθορίζονται για κάθε προϊόν στο παράρτημα, λαμβάνοντας υπόψη την ηλικία, το βάρος, τη διάπλαση και την κατάσταση παχύνσεως των ζώων από τα οποία προέρχονται.

Εντούτοις επιτρέπεται στον οργανισμό παρεμβάσεως της Ιταλίας να αρχίζει τις αγορές αυτές από τις 5 Ιουλίου 1982.

Άρθρο 3

Ο κανονισμός (ΕΟΚ) αριθ. 1241/82 καταργείται από τις 16 Αυγούστου 1982.

Άρθρο 4

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 2 Ιουλίου 1982.

Για το Συμβούλιο

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 24.

(2) ΕΕ αριθ. L 132 της 19. 5. 1973, σ. 3.

(3) ΕΕ αριθ. L 61 της 5. 3. 1977, σ. 16.

(4) ΕΕ αριθ. L 140 της 20. 5. 1982, σ. 26.

(5) ΕΕ αριθ. L 261 της 26. 9. 1978, σ. 5.

(6) ΕΕ αριθ. L 143 της 20. 5. 1982, σ. 13.

(7) ΕΕ αριθ. L 143 της 20. 5. 1982, σ. 14.